Сяліба (Менская вобласьць)

**Сялі́ба** — вёска ў Бярэзінскім раёне Менскай вобласьці. Сяліба ўваходзіць у склад Капланецкага сельсавету.

## Гісторыя
Вёска вядомая з 1858 году. Знаходзілася ў складзе маёнтку Брадзец у Ігуменскім павеце Менскай губэрні. Зьяўлялася ўласнасьцю памешчыка Лукашэвіча. У 1880-х гадах ён распрадаў свае землі габрэям. 21 чэрвеня 1910 году пажар зьнішчыў 146 пабудоваў. У 1917 годзе вёска мела 75 двароў, 459 жыхароў і паштовае аддзяленьне. Арганізавалася савецкае таварыства «Чырвоны селянін». У 1918 годзе — Савет сялянскіх і салдацкіх дэпутатаў. У 1919 годзе польскія легіянэры ўчынілі габрэйскі пагром. 6 кастрычніка 1921 адкрыўся рабочы клюб, потым бібліятэка. У пачатку 1920-х пачала працаваць габрэйская школа. У 1924 годзе была адкрытая 4 кляса зь беларускай мовай навучаньня, сельска-гаспадарчае таварыства, мэдпункт. У 1927 годзе габрэйскай пачатковая школа пераўтварылася ў сямігадовую. У 1930-я дзейнічала 3 грамадзкія лазьні, пошта. У 1929 годзе пачалася калектывізацыя, і ў габрэйскай частцы вёскі быў створаны калгас імя Калініна. У 1934 годзе ў беларускай частцы вёскі быў створаны калгас імя Будзённага. 25 ліпеня 1936 году ў будынку былой сынагогі быў адкрыты клюб на 300 месцаў. У 1937 годзе беларуская і габрэйская школы былі аб’яднаныя ў адну (з 1940 году — сярэдняя).

У Вялікую Айчынную вайну з пачатку ліпеня 1941 да 2 ліпеня 1944 году была акупіраваная нямецкімі войскамі. У баях за вызваленьне вёскі загінула 30 савецкіх войнаў. На франтах і ў партызанскай барацьбе загінулі 42 вяскоўцы. У памяць аб іх у 1967 годзе ў сквэры была ўсталяваная скульптура воіна. У 1969 годзе пачалі дзейнічаць фотаатэлье, швейная й абутковая майстэрні.
 
У 2003 годзе дзейнічалі сельсавет, аддзяленьне сувязі, сярэдняя й музычная школы, сталовая, камбінат бытавога абслугоўваньня, дзіцячы садок, 2 крамы, клюб, фэльчарска-акушэрскі пункт, інтэрнат, ашчадная каса, АТС, аддзяленьне сувязі.

Да 28 траўня 2013 году зьяўлялася адміністрацыйным цэнтрам Сялібскага сельсавету, пасьля скасаваньня Сялібскага сельсавету ўключаная ў Капланецкі сельсавет.

## Насельніцтва
* 1999 год — 430 чалавек
* 2010 год — 294 чалавекі

## Славутасьці

У Сялібе знаходзяцца габрэйскія могілкі, першае пахаваньне на якіх датуецца пачаткам XVIII стагодзьдзя, а апошняе — 2003 годам. Цяпер у вёсцы габрэяў не засталося.

У вёсцы захаваліся рэшткі вадзянога млына XIX — пачатку XX ст.

## Пляніроўка
Пляніровачна вёска складаецца з 3 асноўных вуліцаў, галоўная зь якіх — адрэзак дарогі — крывалінейная, працяглая. Грамадзкія будынкі разьмешчаныя на галоўнай вуліцы сярод жылой забудовы. На ўскраінах і ў цэнтры сярод драўляных забудоваў узьведзеныя 1- і 2-павярховыя мураваныя дамы.

## Інфраструктура
У вёсцы Сяліба дзейнічаюць сярэдняя школа, сельскі Дом культуры, сельскі савет, бібліятэка, аддзяленьне сувязі, царква (была пабудаваная ў 2010 годзе).

## Выбітныя ўраджэнцы і жыхары
* Мікалай Барысевіч — беларускі фізык, акадэмік Нацыянальнай Акадэміі навук Беларусі (1969), Акадэміі навук СССР (1981), шэрагу замежных акадэміяў, заслужаны дзеяч навукі Беларусі (1994)
* Якаў Герцовіч — беларускі паэт і пісьменьнік
* Міхаіл Масарноўскі — актыўны ўдзельнік Вялікай Айчыннай вайны
* Рыгор Няхай — беларускі пісьменьнік
* Міхась Скрыпка — беларускі пісьменьнік-сатырык
* Янка Туміловіч — беларускі паэт

## Крыніцы

## Літаратура
* 

Катэгорыя:Капланецкі сельсавет
Катэгорыя:Населеныя пункты Бярэзінскага раёну